南非打吡大賽 紫駒掛頭牌擺擂台
2024年04月03日 12:50
東網電視
更多新聞短片
馬雅尼人氣高升,有望憑擂台躉「紫駒」勝出今屆南非打吡大賽。
隨住今個馬季增加咗轉播賽日同轉播賽事,香港馬迷可以欣賞到更多新鮮戲碼,尤其係南非方面,本周末就會首播南非打吡大賽,6月就有金挑戰錦標,但更矚目嘅當然係7月初舉行當地最高榮譽德斑七月讓賽。
講到德斑七月讓賽,去年勝出呢項大賽嘅24年青好手馬雅尼,繼2013年關銘諾揚威大賽,相隔10年,成為南非賽馬史上,第二位勝出德斑七月讓賽嘅黑人騎師,而今年首度參戰南非打吡大賽,佢亦好有機會締造另一項歷史,就係成為首度參戰南非打吡,能夠一出即勝騎師。
現時香港發展嘅董明朗,去年夥拍「利吉之子」勇奪南非打吡,而今屆賽事排位已經公布,將會有13匹三歲精英,角逐呢場2450米南非3歲三冠系列尾關,首關豪登堅尼同次關南非經典賽,分別由「山嶺漢」同「紫駒」勝出,可惜前駒因傷關係,次關已無上陣,如今配上馬雅尼嘅「紫駒」,就會成為今場擂台躉。
「紫駒」係目前全場最高評分,今季由馬雅尼接手嘅表現突飛猛進,人馬合作7次6冠1殿,兼且新勝三冠次關南非經典賽,而且有4場頭馬,仲係响舉行打吡嘅特夫方丹馬場勝,出,可以講係佔盡主場之利,唯一考慮就係由最長贏馬嘅1800米,大幅跳程至2450米。
其實三關賽事循序由1600米、1800米以至最後一場跑至2450米,在馬匹大都欠缺長力根據下,總會有意想不到賽果,但以「紫駒」目前實力,已被當地搏彩公司捧成大熱門,至於同場過百評分馬匹,尚有關銘諾策騎「火蟲兒」、霍勵賢策騎「怪獸」,與及M也尼坐騎「蒙蒂雅」3駒,睇呢幾匹高分馬,係咪可以恃質克服氣量,成為今場爭勝主角。